सोहागपुर में बने टी-शर्ट और लोअर पूरे भारत में होते हैं सप्लाई
खेती को छोड़ शहर में जितने व्यवसाय हैं या हुए, वह स्थानीय स्तर पर सृजनित रहे। इस बात के लिए शहर के नागरिक गर्व कर सकते हैं। फिर चाहे रंगरेज की कलाकारी हो, पान बरेजे की खेती या फिर मिट्टी के बर्तन। कालांतर में शहर रजाई की रंगाई और सुराही के लिए विख्यात रहा। आधुनिकता की धुंध आई तो रंगरेज का व्यवसाय समय के गर्त में समा गया। सुराही का व्यवसाय आज भी है, लेकिन कम। अब नए दौर में टी-शर्ट और लोअर का कारोबार बड़े पैमाने पर है। तैयार माल देशभर में सप्लाई होता है। 40 कारखानों से एक हजार परिवार का चूल्हा जलता है। अतिरिक्त कोई रोजगार न हाेने के बावजूद लोगों ने व्यवसाय इजात किए। निजी उदर पोषण के साथ लोगों को रोजगार उपलब्ध कराने की सोच रही। टी-शर्ट और लोअर के साथ ही ठंड के समय ऊनी फलालेन की स्वेटर भी यहीं तैयार करते हैं। 15 में से 7 वार्ड के लोग इस व्यवसाय से जीविका चला रहे हैं।
दोगुनी कीमत पर बिकता है
शहर में तैयार टी-शर्ट और लोअर की लागत 60-80 रुपए तक आती है। 25 फीसदी मुनाफा लेकर संचालक होलसेल में बेचता है। संचालक महज 15-20 मार्जिन कमाता है। रिटेलर का अपना भाव रहता है। वह ग्राहक देखकर कपड़े बेच देता है। कुल मिलाकर ग्राहक तक कपड़ा दोगुनी कीमत या इससे अधिक में पहुंचता है।
मेट्रो सहित अन्य शहरों में सप्लाई
टी-शर्ट और लोअर की सप्लाई देश के चारों मेट्रो-सिटी मुंबई, कलकत्ता, मद्रास और दिल्ली होती है। जलगांव, जबलपुर, भोपाल, इंदौर के बड़े व्यापारी यहां बनी टी-शर्ट और लोअर खरीदते हैं। वे लेबल लगाकर बेचते हैं। रजा के मुताबिक इससे होने वाली आमदनी से कारीगरों को दाल-रोटी मिल जाती है।
नोट बंदी से कपड़ों की डिमांड कम
नोट बंदी के बाद से कपड़े में मांग कम हुई। जिसके चलते पिछले तीन महीने में व्यवसाय की कमर टूट गई। अब पचास फीसदी व्यवसाय की रोलिंग बढ़ पाई है। इस व्यवसाय से जुड़ी महिलाओं का प्रतिशत 70 है। केवल 30 फीसदी पुरुष हैं। महिलाएं अधिकतर अपने घर पर बैठकर सिलाई करती हैं। संचालक रॉ-मटेरियल उन्हें घर तक पहुंचाता है।
मुनाफा कम, काम ज्यादा
एक टी-शर्ट और लोअर की सिलाई के एवज में एक कारीगर को 30-40 रुपए मिलते हैं। कुछ कारीगर दस तो कुछ 15 सेट एक दिन में तैयार करते हैं। रॉ मटेरियल आसानी से उपलब्ध है। इसलिए उत्पादन अधिक होता है। दिनभर और जरूरत पड़ने पर कारीगर रात में 12 बजे तक कार्य करते हैं। तैयार माल को डिब्बा बंद कर बाहर भेजा जाता है।
सोहागपुर। टी-शर्ट और लोअर तैयार करते कारीगर।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva